Pripombe na predlog OPPN kamp Velika Zaka

Datum. 28. 6. 2019

Društvo za varstvo naravne in kulturne dediščine Bleda z okolico – (skrajšano »Spoštujmo Bled«) nasprotuje predlaganim rešitvam, ki jih kot investitor predlaga družba Sava turizem, saj je načrtovan poseg v nasprotju zakonodajo, ki ščiti naravne in kulturne vrednote, z nadrejenimi dokumenti občine - OPN in strategijo razvoja občine, posebno z njeno zavezo trajnostnega razvoja.

Društvo se tudi ne strinja z načinom vodenja postopka navedenega OPPN, saj razgrnitve poteka v obdobju, ko je večina občanov na dopustu, prav tako, ni bil dovolj široko predstavljen vsem deležnikom, zainteresiranim skupinam, posameznim krajevnim skupnostim, predvsem pa se o takem gradbenem posegu ni izjasnila ožja in širša stroka. S stališča izbire optimalne variante (društvo se načeloma strinja, da je potrebno ta prostor urediti, a predvsem v smislu, da se čim bolj ohrani naravna kvaliteta prostora in razbremeni jezerska skleda), bi morala javnost in interdisciplinarna stroka izbirati med več ponujenimi variantami, izbrati tako, ki bi čim manj obremenjevala jezero in bi se vklopila v izredno naravno in enkratno krajino. Glede na dokaj slabo stanje jezera je potrebno upoštevati omejitve tudi v sami turistični ponudbi, predvsem pa takšen objekt, kod ga predlaga investitor, čim bolj odmakniti od jezerske obale. Kot primer naj navedemo, da npr. v Švici in nekaterih jezerih v Franciji, ki so sicer mnogo večja od Blejskega jezera, v 21. st., ko je ekološka zavest bolj razvita in posledice za stroko bolj predvidljive, ne dovolijo več gradnje v neposredni bližini jezer, cestno mrežo pa umikajo iz pojezerja ter celo ob obali ponovno zasajajo avtohtone rastline, npr. bičevje. Ob podobno občutljivem prostoru, kot je Velika Zaka, v tujini podirajo objekte, ki so preblizu jezerski obali, dostop do objektov pa dovolijo le z električnim vozilom, s kolesi, peš. Bled ima možnost, da prioriteto daje takim gostom, pri tem pa ima veliko prednost, da je v neposredni bližini tudi železniška postaja.

Ob pomanjkanju kvalitetnih investicij v tem prostoru bo verjetno pri odločevalcih prevladalo mišljenje, da je bolje to, kot nič. Tako stališče bo tako za jezero, kot tudi na krajino, imelo katastrofalne posledice, saj se v prostor, ki je bil že v Kraljevini SHS, kot tudi kasneje, ko se je dovoljevala pozidava zgolj za hitro izgradnjo novih turističnih kapacitete za pridobitev deviz, za čudo, dokaj očuvana in namenjena le kopalcem, kampiranju in športni dejavnosti.

S strategijo družbe, ki ji je primaren zgolj profit (vodstvo družbe je na vprašanje, kaj dodatno stori za izboljšanje stanja jezera odgovorilo, da deluje zgolj v skladu z veljavno zakonodajo, torej je njena družbena odgovornost do kraja in resursov od katerih ustvarja profit, zgolj na papirju, praksa pa kaže na dokajšnjo brezbrižnost do kraja in jezera, na kar je društvo javnost že opozorilo), žal ni računati, da bo primarno upošteval omejitve, ki jih od odgovornih turističnih družb zahteva ta prostor. Zaradi navedenega verjetno ne bo načrtovan objekt niti opremljen z najboljšimi tehničnimi rešitvami glede porabe energije, oljnimi lovilci na parkiriščih, izboljšanju kvalitete vode Solznika itd.

Navajamo še nekaj konkretnih razlogov, zakaj temu nasprotujemo:

* V javni razgrnitvi ni bila udeležena širša javnost in različna stroka, niti o nameravanemu posegu niso bile ustrezno informirane vse zainteresirane skupine.
* Predstavljena je bila zgolj ena varianta, tako da ni bila dana možnost izbire najbolj optimalne in ekološko in krajinsko najbolj vzdržne rešitve.
* S predlagano rešitvijo in strategijo družbe, ki želi v kamp namestiti čim več objektov (lesenih hišic), ki imajo napeljano svojo vodo in elektriko, kot tudi več kot očitno podaljšati zasedenost objektov tudi izven poletne sezone, hkrati pa zgraditi v novem objektu wellness center z masažnimi saloni, jaccuzziji ipd. na kar nakazuje predimenzioniranost objekta, vse to da slutiti namero, da naj bi tja v bodoče prihajali tudi zunanji gosti, zato je načrtovanih tudi več kot 50 parkirišč.
* Z načrtovanim, predimenzioniranim in ekološko nesprejemljivim objektom, ki bi očitno deloval 12 mesecev v neposredni bližini jezera, bi se obremenjenost jezera in prostora, ki je bil namenjen klasičnemu kampiranju (premični šotori in prikolice) močno povečala, hkrati pa bi se vse bolj skrčil t.i. javni prostor.
* Obstaja utemeljen sum, da bi se z vse bolj agresivno ponudbo navedene družbe v prihodnosti močno skrčil javni prostor, ki je bil desetletja na uporabo domačinom in turistom z otroci, kjer so se lahko v plitki vodi otroci naučili plavati (na jugozahodnem delu na travniku že sedaj ponujajo lokostrelstvo, tako da je prostor kopalcem že odvzet), ves severozahodni del pa je namenjen parkirišču brez ustreznih naravovarstvene infrastrukture. (V poduk novi generaciji naj omenimo, da se je v preteklosti to že zgodilo s platojem na zahodni strani hotela Toplice, ki so ga za svoje kopališče stoletja uporabljali prebivalci Želeč, ki si ga je nato »prisvojila« istoimenska družba).
* Nasprotujemo tudi premaknitvi potoka Solznik, ki bi ga verjetno družba najraje dala v cev, saj zanj ustrezno ne skrbi (ob izlivu v jezero se pogosto pojavljajo pene in smrad). Hudourni potok je potrebno redno vzdrževati, vanj se ne sme stekati onesnažena voda od izvajanja kamp dejavnosti, kot tudi ne od umetnih gnojil, ki jih družba uporablja.
* V posmeh vsem prizadevanjem, da se enkratna krajina in priroda z jezerom čim bolj očuva, je navedba v dokumentaciji, da se načrtovani objekt prilagaja modernističnemu stilu regatnega stopa in tribuni, nič pa o tem, kako vpliva na enkraten prostor na zahodni obali jezera in dolino v kateri je očem dobro skrit kamp. Neresnična je tudi trditev, da se nov objekt ne bo videl iz Blejskega gradu.
* Na tako občutljivo mesto tak objekt po našem mnenju ne sodi, tako kot v najbolj ekoloških državah EU, naj se razni wellness centri, masažnimi saloni, jaccuzziji in telovadnice, gradijo na obrobju in izven jezerske sklede.

Društvo od občine in svetnikov zato pričakuje, da bo predlagani OOPN za Veliko Zako zavrnilo, in da bo investitor pripravil novo varianto, ki bo na prvem mestu urejala varovanje jezera in okolice, zmanjšala promet v jezerski skledi, tako prilagojen objekt (če že) pa pomaknila za mejo vhoda v kamp, da ne bo viden z vzhodne strani. Občina je tista, ki je zavezana k trajnostnemu razvoju in ekološki vzdržnosti, kot tudi varovanju naravnih in kulturnih vrednot kraja, ki so izjemne, v prvi vrsti pa zmanjšati obremenjenost jezera, saj smo od njega odvisni vsi, ne zgolj turizem.

Predsednik društva:

Srečko Kunčič l.r.